"ไทยพาณิชย์"ปรับกลยุทธ์กองหุ้น เทรดถี่มากขึ้น
บลจ.ไทยพาณิชย์ ปรับกลยุทธ์กองหุ้น ซื้อขายทำกำไรบ่อยขึ้น ไม่ห่วงค่าธรรมเนียมซื้อขายหุ้นมากขึ้น มั่นใจช่วยให้ผลตอบแทนดีขึ้น
31 ส.ค. 2559

บลจ.ไทยพาณิชย์ ปรับกลยุทธ์กองหุ้น ซื้อขายทำกำไรบ่อยขึ้น ไม่ห่วงค่าธรรมเนียมซื้อขายหุ้นมากขึ้น มั่นใจช่วยให้ผลตอบแทนดีขึ้น
นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ที่ผ่านมาได้ปรับกลยุทธ์การลงทุนของกองทุนหุ้น โดยเปิดให้สามารถซื้อขายทำกำไรได้บ่อยมากขึ้น จากในอดีตที่จำกัดอัตราหมุนเวียนการซื้อขายหลักทรัพย์ (Turnover Ratio) ไม่เกิน 100-200% ต่อปี เพิ่มเป็นไม่เกิน 600% ต่อปี
“ปัจจุบันกองทุนหุ้น ยกเว้นกองทุนอิงกับดัชนี จะมี Turnover Ratio ประมาณ 400-500% ต่อปี สูงกว่าค่าเฉลี่ยของอุตสาหกรรม แสดงว่าเราซื้อขายบ่อยขึ้นมาก เพราะในยุคนี้ที่ข้อมูลข่าวสารเข้ามาเร็วขึ้น ทำให้นักลงทุนมีการซื้อขายหุ้นกันบ่อยขึ้น ผู้จัดการกองทุนก็ต้องขยันในการปรับพอร์ตมากขึ้น” นายสมิทธ์ กล่าว
อย่างไรก็ตาม นายสมิทธ์ยอมรับว่าการซื้อขายบ่อยขึ้น จะทำให้ค่าธรรมเนียมในการซื้อขายหุ้นสูงขึ้น แต่มั่นใจว่าจะทำให้ผลตอบแทนของกองทุนดีขึ้น
“มักจะมีคำถามว่าการเทรดบ่อยจะทำให้ค่าใช้จ่ายสูงขึ้นหรือไม่ คงต้องให้ผลงานเป็นเครื่องพิสูจน์” นายสมิทธ์ กล่าว
ทั้งนี้ ข้อมูลจากบริษัท มอร์นิ่ง สตาร์ (รีเสิร์ช) เมื่อปี 2558 กองทุนหุ้นของ บลจ.ไทยพาณิชย์มีอัตราหมุนเวียนการซื้อขายหลักทรัพย์สูง โดยบางกองทุนสูงเกิน 800% ต่อปี ขณะที่ค่าเฉลี่ยกองทุนหุ้นขนาดใหญ่ในอุตสาหกรรมอยู่ที่ 291% ต่อปี